ก.ล.ต. จี้ “ซิปเม็กซ์” ชี้แจงข่าว “ส่อล้ม” หลังนักลงทุนหยุดจ่ายเงินเพิ่มทุน
ก.ล.ต. จี้ “Zipmex” ชี้แจงข่าว “ส่อล้ม” หลังนักลงทุนไม่ชำระเงินเพิ่มทุนตามสัญญา ฟากบริษัทฯ ระบุเผยข้อมูลภายในวันที่ 29 มี.ค.66 พร้อมโพสต์ในเฟซบุ๊กว่ายังเปิดให้บริการตามปกติ หากมีความคืบหน้าใดๆ จะแจ้งให้ทราบอีกครั้ง
ก.ล.ต. จี้ “Zipmex” ชี้แจงข่าว “ส่อล้ม” หลังนักลงทุนไม่ชำระเงินเพิ่มทุนตามสัญญา บริษัทฯ ระบุเผยข้อมูลภายในวันที่ 29 มี.ค.66
27 มี.ค. 2566

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ตามที่ในวันที่ 24 มีนาคม 2566 มีข่าวปรากฏตามสำนักข่าวต่าง ๆ และสื่อออนไลน์เกี่ยวกับบริษัท ซิปเม็กซ์ จำกัด (Zipmex) กรณีนักลงทุนไม่ชำระเงินเพิ่มทุนตามสัญญาส่งผลให้ Zipmex มีปัญหาและอาจนำไปสู่การลดขนาดธุรกิจหรือเลิกกิจการ นั้น
ก.ล.ต. จึงได้มีหนังสือแจ้งบริษัทในวันเดียวกัน (วันที่ 24 มีนาคม 2566) ให้ Zipmex ชี้แจงข้อเท็จจริงเกี่ยวกับกรณีดังกล่าวต่อสำนักงาน ก.ล.ต. เกี่ยวกับผลกระทบต่อบริษัท และลูกค้า รวมทั้งแนวทางการดำเนินการต่อไปของบริษัท ภายในวันที่ 29 มีนาคม 2566 พร้อมทั้งแจ้งว่าควรเปิดเผยข้อมูลต่อผู้ลงทุน
ทั้งนี้ สำนักงาน ก.ล.ต. ได้ติดตามกรณีดังกล่าวและดำเนินการตามอำนาจหน้าที่ภายใต้กฎหมายและกฎเกณฑ์ที่เกี่ยวข้อง
ขณะที่ Zipmex ได้โพสต์ข้อความในเฟซบุ๊กหลังมีรายงานข่าวดังกล่าวว่า ทางบริษัท ซิปเม็กซ์ (Zipmex Co. Ltd.) ขอแจ้งว่ายังเปิดให้บริการตามปกติ หากมีความคืบหน้าใดๆ จะแจ้งให้ทราบอีกครั้ง
อนึ่งก่อนหน้า สื่อนอกตีข่าวว่าบริษัทอาจใกล้ถึงจุดเลิกกิจการ หลังไม่ได้รับทุนตามกำหนดจากนักลงทุน ทำให้ไม่มีเงินจะมาจ้างพนักงาน จึงต้องเริ่มกระบวนการชำระบัญชี ยุบบริษัท  Zipmex Technology Co., ไม่สามารถจ้างพนักงานต่อไปได้จนกว่าจะหาเงินมาได้ทัน
พร้อมกันนั้น Bloomberg เผยข่าวอ้างอิงจดหมายภายในของ Zipmex พบว่า ตามกำหนดการแล้ว นักลงทุนช่วยเหลือ กองทุน V Ventures ต้องจ่ายเงินเป็นจำนวน 1.25 ล้านดอลลาร์ให้กับ Zipmex ภายในวันที่ 23 มีนาคม 2566
โดยที่ก่อนหน้านี้ได้รับการชำระไปแล้ว 3 งวด แต่ตอนนี้ Zipmex ไม่ทราบว่ารับการชำระงวดล่าสุดเมื่อไร หรือว่าจะได้การชำระใด ๆ เลยหรือไม่ เนื่องจากนักลงทุนเงียบหายไปเลย ไม่ให้คำชี้แจงใด ๆ